Комисията участва в SWIFT (Society for Worldwide Interbank Financial Telecommunication) и извършва над 2 милиона плащания годишно. Плащане не може да бъде извършено, без разпоредителят с бюджетни кредити, който се занимава с въпросната операция, да е одобрил бюджетно задължение.

Увеличението на имотите, машините и съоръженията се дължи основно на факта, че след подписването през 2014 г. на споразумението за делегиране на „Коперник“ с Европейската космическа агенция (ЕКА) активи на стойност 1 525 млн. EUR на програмата „Коперник“ (бившата програма ГМОСС) бяха прехвърлени от ЕКА на Комисията. В съответствие с приетия през 2014 г. Регламент за „Коперник“ ЕС пое отговорността за програмата „Коперник“, поради което трябва да признае активите в счетоводния си баланс. 297 млн. EUR, свързани със спътника Sentinel 1А, са признати като активи в позицията за машините и съоръженията, а 1 228 млн. EUR, свързани с другите спътници, които понастоящем са в процес на изграждане, са признати като активи в процес на изграждане. „Коперник“ е европейската програма за наблюдение на Земята. Тя се състои от космически компонент, включващ шест серии от спътници и инструменти за наблюдение на Земята, компонент in situ (съставен от множество сензори, намиращи се на земята, в морето и във въздуха) и компонент за услуги. Програмата „Коперник“ ще предоставя следните услуги: мониторинг на атмосферата, мониторинг на изменението на климата, мониторинг на земната повърхност, мониторинг на морската среда и управление на извънредни ситуации и приложения за сигурност.

В съответствие с член 83 от Правилника за персонала плащанията на доходите, предвидени в пенсионноосигурителната схема (PSEO: Pension Scheme of European Officials), представляват разход за бюджета на ЕС. Схемата не се финансира, но държавите членки колективно гарантират изплащането на тези доходи в съответствие с таблицата, определена за финансирането на този разход. Освен това длъжностните лица внасят една трета от неговия размер за дългосрочното финансиране на тази схема чрез задължителна вноска от техните заплати.

„Галилео“

Тези суми са заделени за програмата „Галилео“ за разработване на европейска глобална навигационна спътникова система (вж. също бележка 2.2).

„Коперник“

„Коперник“ е европейската програма за наблюдение на Земята (вж. също бележка 2.2).

TEN-T

Сумата за 2013 г. бе свързана с безвъзмездните средства в областта на трансевропейските транспортни мрежи (TEN-T) за периода 2007—2013 г. Тъй като програмата е приключила, няма нови правни задължения без бюджетни задължения през 2014 г.

Други договорни задължения

Включените в тази позиция суми съответстват на сумите, за които е поето задължение за изплащане по време на срока на договорите. Най-големите суми, включени тук, са 1 933 млн. EUR за Агенцията за термоядрен синтез за енергия в контекста на проекта ITER и 547 млн. EUR предимно за договорите за строителни работи на Европейския парламент.

55.ЗАЩИТА НА БЮДЖЕТА НА ЕС

55.1.Защита на бюджета на ЕС — Обобщение

Важен аспект на изпълнението на бюджета на ЕС е необходимостта да се гарантират подобаващото предотвратяване или откриване и впоследствие поправяне на грешки, нередности и измами. В годишния си доклад Сметната палата предоставя декларация за достоверност относно законосъобразността и редовността на свързаните с отчетите операции, както и забележки и статистически данни относно нивото на същественост на грешките в свързаните с отчетите плащания. Декларацията за достоверност съпътства тези отчети при публикуването ѝ в Официален вестник.

Комисията защитава бюджета на ЕС, т.е. разходите на ЕС, от недължими или нередовни разходи чрез два основни метода:

1) превантивни механизми; и

2) коригиращи механизми (предимно финансови корекции, наложени на държавите членки или договорени с тях, и в по-малка степен — събирания на вземания от получателите на плащания от ЕС).

Коригиращите механизми се основават на широк набор от мерки, които се прилагат както преди, така и след като Комисията направи (или възстанови) разходи.

Целта на настоящата бележка е да представи преглед и най-добрите възможни оценки на начина, по който бюджетът на ЕС се защитава от разходи, извършени в нарушение на нормативните разпоредби. Настоящата бележка представлява доброволно оповестяване на информация, която не се изисква съгласно счетоводните стандарти, и съдържа данни, които не са извлечени директно от счетоводната система (вж. по-долу).

Повече подробности за тези данни и за превантивните и коригиращите механизми, предвидени в приложимото законодателство, могат да бъдат намерени в съобщението относно защитата на бюджета на ЕС, изготвяно от Комисията и изпращано на органа по освобождаване от отговорност във връзка с изпълнението на бюджета и на Сметната палата всеки септември, което се намира на уебсайта Europa на генерална дирекция „Бюджет“. Освен повече подробности за данните в настоящата бележка (по-конкретно разбивки на финансовите корекции по държави членки), това съобщение съдържа допълнителна информация, като например данни за нетните финансови корекции, които водят до целеви приходи за бюджета на ЕС, и резултатите от предприетите от държавите членки коригиращи мерки. Допълнителна информация за коригиращия капацитет се съдържа също в съобщението „Обобщение на резултатите от управлението на Комисията през 2014 г.“ (Synthesis of the Commission's management achievements in 2014) („обобщаващият доклад“, публикуван през юни 2015 г.) — този документ също може да бъде намерен на уебсайта Europa.

56.Финансови корекции

При споделеното управление държавите членки носят основната отговорност за предотвратяването, откриването и преодоляването на сериозни недостатъци в системите за управление и контрол, докато Комисията има обща надзорна функция. Когато сериозни недостатъци на системите за управление и контрол на държавите членки са довели или могат да доведат до отделни или до системни грешки, нередности или измами, Комисията може да приложи финансови корекции. Понятието „финансова корекция“ обхваща широк набор от действия, произтичащи от надзорната и одитната роля на Комисията (и други органи на ЕС), включително случаите, в които Комисията основава коригиращите действия на действията, извършени от националните органи. Когато неправомерно изразходените суми не могат да бъдат установени с точност, Комисията може да приложи корекции, основани на екстраполация, или корекции с фиксирани суми в съответствие със специфичните за отделните сектори правила.